CELEX: 52011XG0308(02)
Language: bg
Date: 2011-03-08 00:00:00
Title: Заключения на Съвета „Новаторски подходи към хроничните заболявания в системите на общественото здраве и здравеопазването“

8.3.2011   
            
            
               BG
            
            
               Официален вестник на Европейския съюз
            
            
               C 74/4
            
         Заключения на Съвета „Новаторски подходи към хроничните заболявания в системите на общественото здраве и здравеопазването“
   2011/C 74/03
   СЪВЕТЪТ НА ЕВРОПЕЙСКИЯ СЪЮЗ,
   
               1.
            
            
               ПРИПОМНЯ, че съгласно член 168 от Договора за функционирането на Европейския съюз, действията на Съюза допълват националните политики и са насочени към подобряване на общественото здраве; с действията си Съюзът освен това поощрява сътрудничеството между държавите-членки в областта на общественото здраве, и ако е необходимо, оказва подкрепа на техните действия, като зачита изцяло отговорностите на държавите-членки в организирането и предоставянето на здравни услуги и медицински грижи;
            
         
               2.
            
            
               ПРИПОМНЯ, че съгласно член 168 от Договора за функционирането на Европейския съюз държавите-членки, във връзка с Комисията, координират помежду си своите политики и програми;
            
         
               3.
            
            
               ПОДЧЕРТАВА, че принципите и общите ценности на универсалност, достъп до качествено здравеопазване, справедливост и солидарност, утвърдени в заключенията на Съвета от 2 юли 2006 г. относно общите ценности и принципи на системите на здравеопазване в ЕС, са от първостепенно значение за пациентите с хронични заболявания;
            
         
               4.
            
            
               ПРИПОМНЯ, че според Световната здравна организация (СЗО) хроничните заболявания са с дълга продължителност и като цяло бавно развитие. Хроничните заболявания са най-разпространената причина за смъртност в света, тъй като представляват 60 % от общия брой на смъртните случаи и пораждат огромни трудности във всекидневния живот на пациентите и техните близки и на обществото като цяло. През следващото десетилетие ще има нарастване на броя на хроничните заболявания, включително и поради застаряването на европейското население;
            
         
               5.
            
            
               ПРИПОМНЯ, че в своята Бяла книга от 23 октомври 2007 г., озаглавена „Заедно за здраве: Стратегически подход за ЕС 2008—2013 г.“ (1), в която се разработва здравната стратегия на ЕС, Комисията отбелязва, че постигането на добро здраве в застаряваща Европа и подпомагането за динамични системи на здравеопазване и за нови технологии са ключови цели за идните години;
            
         
               6.
            
            
               ПРИПОМНЯ съобщението на Комисията от 3 март 2010 г., озаглавено „Европа 2020 — Стратегия за интелигентен, устойчив и приобщаващ растеж“ (2), и по-специално водещата инициатива „Европейска платформа срещу бедността“, както и съобщението на Комисията от 6 октомври 2010 г., озаглавено „Водеща инициатива на стратегията „Европа 2020“ Съюз за иновации“ (3), която предвижда пилотно европейско партньорство за иновации за активен живот на възрастните и за остаряване в добро здраве;
            
         
               7.
            
            
               ПРИВЕТСТВА провеждането в Брюксел на 20 октомври 2010 г. на конференцията на равнище министри на тема „Новаторски подходи към хроничните заболявания в системите на общественото здраве и здравеопазването“, на която беше подчертано, че е необходимо да се намерят новаторски способи за икономически ефективна превенция на най-разпространените рискови фактори с оглед да се създаде среда, улесняваща хората в избора на здравословен начин на живот, да се отчита социално-икономическата неравнопоставеност както по отношение на промоцията на здравето, така и по отношение на здравните грижи, да се улеснява по-добрата координация на всички равнища в системите на здравеопазването с цел да се осигурят интегрирани здравни грижи, при които пациентът да е в центъра на вниманието, както и да се стимулират интегрираните научни изследвания в областта на промоцията на здравето, първичната профилактика, вторичната профилактика (включително ранната диагностика), лечението и грижите при хронични заболявания;
            
         
               8.
            
            
               ПРИКАНВА държавите-членки:
               
                           —
                        
                        
                           да продължат да разработват политики, в които пациентът да е в центъра на вниманието, с цел промоция на здравето, първична и вторична профилактика, лечение и грижи при хронични заболявания, в сътрудничество със заинтересованите страни, по-специално сдруженията на пациенти,
                        
                     
                           —
                        
                        
                           да направят необходимото тези политики да способстват за намаляване на неравнопоставеността по отношение на здравето, като възприемат подход за отчитане на здравето във всички политики,
                        
                     
                           —
                        
                        
                           да набелязват и обменят добри практики във връзка с тези политики и с наличните сравними данни за заболеваемостта и разпространението на хроничните заболявания, както и за клиничните резултати и социалния ефект от тези заболявания.
                        
                     
         
               9.
            
            
               ПРИКАНВА държавите-членки и Комисията:
               
                           —
                        
                        
                           да започнат процес на анализ с цел да се набележат варианти за оптимизиране на отговора на предизвикателството на хроничните заболявания и за сътрудничество между държавите-членки и да обобщят резултатите от този процес в дискусионен документ до 2012 г.,
                        
                     
                           —
                        
                        
                           да проведат този процес на анализ в тесен диалог със заинтересованите страни, в т.ч. пациентите, специалистите, потребителите на здравни грижи и доставчиците на здравни услуги, и да отчитат електронното здравеопазване и потенциалния принос на други свързани със здравето политики, в частност на политиките в областта на заетостта, уврежданията, образованието и жилищното строителство,
                        
                     
                           —
                        
                        
                           да включат в този процес на анализ, наред с другото, и възможности за действие в следните области:
                           
                                       —
                                    
                                    
                                       промоция на здравето и профилактика на хроничните заболявания: улесняване на всички граждани в избора на здравословен начин на живот, осигуряване на послания и действия за промоция на здравето по отношение на всички хронични заболявания и включване на здравето в образователните програми; по-нататъшно разработване на количествения анализ на икономическата ефективност и здравните ползи от промоцията на здравето и профилактиката; проучване въз основа на научни факти на възможностите за ранно установяване на значимите рискови фактори за хроничните заболявания; укрепване на профилактиката чрез прилагане на принципите за отчитане на здравето във всички политики,
                                    
                                 
                                       —
                                    
                                    
                                       здравеопазване: набелязване и обмен на добри практики за начини, които да дадат възможност на пациентите с хронични заболявания да увеличат максимално своята самостоятелност и подобрят качеството на живота си, за ефикасна и превантивна ранна намеса, за вторична профилактика, за финансова достъпност и достъп до грижи при хронични заболявания, за прилагане на новаторски модели за грижи при хронични заболявания, по-специално в първичните и комуналните здравни грижи, както и за начини за намаляване на неравнопоставеността по отношение на здравето в тази област,
                                    
                                 
                                       —
                                    
                                    
                                       научни изследвания в областта на хроничните заболявания: как практическото осъществяване на профилактиката, ранната лекарска намеса и грижите да се поставят на основата на съществуващите научни познания за хроничните заболявания, за да се усъвършенстват стратегиите, технологиите и подпомагането в интерес на активния живот на възрастните и остаряването в добро здраве,
                                    
                                 
                                       —
                                    
                                    
                                       сравнима информация на европейско равнище за заболеваемостта, разпространението, рисковите фактори и резултатите във връзка с хроничните заболявания: да се отчитат различните съществуващи механизми като EHES (European Health Examination Survey/Европейско проучване на здравето чрез преглед), разработването на статистика за заболеваемостта по линия на ESTAT, съществуващите регистратури и други източници, с цел да се даде възможност за база за сравнение и политика, основана на фактите.
                                    
                                 
                     
         
               10.
            
            
               ПРИКАНВА Комисията:
               
                           —
                        
                        
                           да подпомага държавите-членки и заинтересованите страни в процеса на анализ и да обобщи резултатите от него в дискусионен документ до 2012 г.,
                        
                     
                           —
                        
                        
                           да включи, където е възможно, хроничните заболявания като приоритет в текущите и бъдещите европейски програми за действие и за научни изследвания и да отрази резултатите от процеса на анализ при изпълнението на инициативата „Европа 2020“,
                        
                     
                           —
                        
                        
                           да продължи да укрепва сътрудничеството със СЗО и ОИСР в областта на хроничните заболявания.
                        
                     
         
      (1)  14689/07.
   
      (2)  7110/10.
   
      (3)  14035/10.